ທ່ານ Brennan ກ່າວປ້ອງກັນ ນະໂຍບາຍ ໃຊ້ເຮືອບິນ ບໍ່ມີຄົນຂັບ ໂຈມຕີ (ວີດີໂອ)
ທ່ານ Brennan ທີ່ຖືກແຕ່ງຕັ້ງ ໃຫ້ເປັນຫົວໜ້າ ຊີໄອເອ ຄົນໃໝ່ ກ່າວປ້ອງກັນ ນະໂຍບາຍສະຫະລັດ ໃນການໃຊ້ເຮືອບິນ ບໍ່ມີຄົນຂັບ ໂຈມຕີຜູ້ກໍ່ການຮ້າຍ.
ທ່ານ John Brennan ຜູ້ທີ່ປະທານາທິບໍດີບາຣັກ ໂອບາມາແຕ່ງ ຕັ້ງ ໃຫ້ເຂົ້າຮັບຕຳແໜ່ງ ເປັນຫົວໜ້າອົງການສືບລັບຊີໄອເອກ່າວ ວ່າ ການໃຊ້ເຮືອບິນບໍ່ມີຄົນຂັບຂອງສະຫະລັດ ໂຈມຕີພວກທີ່ສົງ ໄສວ່າເປັນຜູ້ກໍ່ການຮ້າຍ ຢູ່ໃນຕ່າງປະເທດນັ້ນ ມີແຕ່ຈະປ້ອງກັນ ບໍ່ໃຫ້ເກີດການໂຈມຕີຕື່ມອີກທໍ່ນັ້ນແລະບໍ່ແມ່ນເປັນການລົງໂທດ ຕໍ່ການໂຈມຕີໃນຄັ້ງກ່ອນໆ ທ່ານ Brennan ໄດ້ກ່າວປ້ອງກັນນະໂຍບາຍຂອງສະຫະລັດທີ່ ເປັນບັນຫາຖົກຖຽງໂຕ້ແຍ້ງໃນລະຫວ່າງການຮັບຟັງຄຳໃຫ້ການ ເພື່ອຮັບຮອງເອົາການແຕ່ງຕັ້ງທ່ານຕໍ່ຄະນະກຳມະການສືບລັບ ຂອງສະພາສູງສະຫະລັດ ໃນວັນພະຫັດວານນີ້ ເຮືອບິນບໍ່ມີຄົນຂັບໄດ້ສັງຫານພົນລະເມືອງອາເມຣິກັນທີ່ສົງໄສ ວ່າພົວພັນກັບພວກກໍ່ການຮ້າຍ ກຸ່ມສະໜັບສະໜຸນສັງຄົມພົນລະເຮືອນກ່າວວ່າ ມັນຄືກັນ ກັບເປັນການລົງໂທດປະຫານຊີວິດຕໍ່ຄົນອາເມຣິກັນ ໂດຍປາດສະຈາກການດຳເນີນຄະດີ ທີ່ເປັນທຳ ທ່ານ Brennan ຊຶ່ງເປັນຫົວໜ້າທີ່ປຶກສາຂອງທ່ານໂອບາມາ ໃນດ້ານຕໍ່ຕ້ານການກໍ່ການ ຮ້າຍກ່າວວ່າ ສະຫະລັດກຳລັງເຮັດສົງຄາມ ກັບພວກກໍ່ການຮ້າຍອາລກາອີດາ ທ່ານເວົ້າ ວ່າ ສະຫະລັດມີຂັ້ນຕອນທີ່ເຂັ້ມງວດໃນການຕັດສິນໃຈກ່ຽວກັບວ່າ ເວລາໃດຄວນທີ່ຈະໃຊ້ ກຳລັງທີ່ຮຸນແຮງແລະການກະທຳທີ່ວ່ານັ້ນແມ່ນໄດ້ຮັບການຄໍ້າປະກັນໂດຍກົດໝາຍ ທ່ານ ກ່າວວ່າ ການຕັດສິນໃຈໃນການທີ່ຈະສັງຫານຜູ້ຕ້ອງສົງໄ ແມ່ນມາດຕະການອັນສຸດທ້າຍ ບ່ອນທີ່ບໍ່ມີທາງເລືອກແນວອື່ນແລະໃນເວລາທີ່ໄພຂົ່ມຂູ່ຂອງພວກກໍ່ການຮ້າຍແມ່ນໃກ້ຈະ ເກີດຂຶ້ນຫລືມາເຖິງໂຕແລ້ວ ພວກປະທ້ວງໄດ້ລົບກວນເປັນເວລາສັ້ນໆ ຫຼາຍໆຄັ້ງ ຕໍ່ການຮັບຟັງຄຳໃຫ້ການຊຶ່ງຂັ້ນຕອນ ດັ່ງກ່າວໄດ້ຍຸຕິລົງແລະພວກທີ່ເຂົ້າໄປເບິ່ງ ໄດ້ຖືກບອກໃຫ້ອອກໄປຈາກຫ້ອງ ທ່ານ Brennan ເວົ້າວ່າ ຂະນະທີ່ທ່ານເຮັດວຽກກັບອົງການຊີໄອເອເວລາທ່ານ George W Bush ເປັນປະທານາທິບໍດີນັ້ນທ່ານກໍຮູ້ວ່າວິທີສອບປາກຄຳແບບຮ້າຍແຮງທີ່ເອີ້ນວ່າ waterboarding ນັ້ນ ແມ່ນໄດ້ມີການນຳໃຊ້ເພື່ອລ້ວງເອົາຂໍ້ມູນຄວາມລັບຈາກພວກທີ່ສົງ ໄສວ່າເປັນຜູ້ກໍ່ການຮ້າຍ ທ່ານກ່າວວ່າ ທ່ານບໍ່ມັກວິທີການກະທຳດັ່ງກ່າວແລະຄິດວ່າມັນ ຈະປະສົບກັບຄວາມລົ້ມແຫຼວ ແຕ່ກໍບໍ່ໄດ້ເຮັດຫຍັງເພື່ອຍຸຕິການກະທຳທີ່ວ່ານັ້ນ ທ່ານ Brennan ກ່າວຕໍ່ບັນດາສະມາຊິກສະພາສູງວ່າ ຖ້າຫາກມີການຢືນຢັນຮັບຮອງເອົາ ການແຕ່ງຕັ້ງທ່ານແລ້ວ ທ່ານກໍຈະເປັນບຸກຄົນ ທີ່ບໍ່ສັງກັດພັກການເມືອງໃດ ທ່ານເວົ້າວ່າ ທ່ານຈະບໍ່ບອກປະທານາທິບໍດີໃນສິ່ງທີ່ປະທານາທິບໍດີຕ້ອງການໄດ້ຍິນໄດ້ຟັງທໍ່ນັ້ນແຕ່ຈະ ບອກທ່ານໃນສິ່ງທີ່ທ່ານຈຳເປັນຈະຕ້ອງໄດ້ຟັງ